**PRD: Sámediggi juolluda 300 000 kruvnno báikenámáprošektii**

**Sámediggi lea juolludan 300 000 kruvnno doarjaga Yngve Johansen prošektii “Registreret nu ollu sámi báikenamaid Várjjat njárggas go vejolaš”.**

Ulbmil dáinna prošeavttain lea gávdnat, registreret, govvet, báddet nu ollu sámi báikenamaid maid lea vejolaš gávdnat Várjjat njárggas, nuorta Finnmárkkus. Dát báikenamat galget bidjot nehttii <https://www.báikenamat.no/>. Dasa lassin galgá ráhkaduvvot applikašuvdna (app).

– Sámediggái lea dehálaš doarjut báikenammaprošeavtta vai báikenamat Várjjat guovllus seilot boahtte áigái seammás go báikenamaid lea álki oahpásmuvvat appa bokte, lohká Sámediggeráđđi Mikkel Eskil Mikkelsen (NSR).

Yngve Johansen lea ovdal registreren sáme báikenamaid sihke Bearavágis- ja Unjárga gieldda. Dáid gávdná sihke sierra CDs ja neahttasiiddus <https://www.báikenamat.no/>.

Báikenammaprošeavtta lea maiddái FEFO dorjon.

Prošeakta lea ruhtaduvvon bušeahttapoasta 4.5.6 Dokumenterendoaimmat – ohcanvuđot doarjja bokte

Jearahallama addá sámediggeráđđi Mikkel Eskil Mikkelsen (NSR), [mikkel.eskil.mikkelsen@samediggi.no](mailto:mikkel.eskil.mikkelsen@samediggi.no)